

- PRIOPĆENJE ZA MEDIJE

**THE BEST OF POREČ RIVIERA**

**Eno-gastronomski projekt**

**Turističkih zajednica Klastera Poreč Riviera**

***TZ Poreč, TZ Tar - Vabriga, TZ Funtana, TZ Kaštelir-Labinci i TZ Vižinada***



7. ožujka, Poreč - Direktor TZG Poreča, **Nenad Velenik**, otvorio je press konferenciju na kojoj je predstavljen novi turistički eno-gastronomski projekt „**THE BEST OF POREČ RIVIERA**“.

Press konferenciji nazočili su i **Sanja Žužić**, direktorica TZO Tar-Vabriga, **Ana Milohanović Čehić**, direktorica TZO Funtana, **Linda Grebac**, direktorica TZO Kaštelir-Labinci te **Lidija Brdarić**, direktorica TZO Vižinada.

Turističke zajednice Klastera Poreč Riviera (TZ Poreč, TZ Tar - Vabriga, TZ Funtana, TZ Kaštelir-Labinci i TZ Vižinada) u kolovozu 2022. godine raspisale su natječaj za ocjenjivanje i izbor restorana, konoba, vinara, maslinara, proizvođača sira i meda, slastičarna, barova i autohtonih suvenirnica koji posluju na području klastera.

„THE BEST OF POREČ RIVIERA’’ je projekt Turističkih zajednica Klastera Poreč Riviera kojem je cilj da se posjetiteljima ali i lokalnom stanovništvu Poreštine ponudi kvalitetnu informaciju o

eno-gastronomskoj ponudi prema kriterijima izvrsnosti, te dodatno promovira autentični sadržaj kroz već afirmiranu turističku ponudu uz podizanje kvalitete i obogaćenje turističke ponude na području Klastera Poreč Riviera.

Vjerodostojnost projekta i izbora garantira i okuplja neovisni žiri za procjenu ponude objekata. Proces izbora započet će raspisivanjem natječaja s jasno definiranim kriterijima, a nakon prijave pristupa se ocjenjivanju pojedinih segmenata definiranih u kriterijima.

Na natječaj su se mogli prijaviti poslovni subjekti koji na području Grada Poreč i Općina Tar - Vabriga, Funtana, Kaštelir - Labinci i Vižinada obavljaju djelatnosti u jednoj ili više navedenih kategorija:

* **Restorani / konobe** razvrstani u sljedeće potkategorije;
* Restorani
* Agroturizam / konoba
* Gourmet objekti specijalizirani za određenu vrstu hrane /usluge
* Plažni objekti
* **Vinari**
* **Maslinari**
* **Proizvođači sira**
* **Proizvođači meda**
* **Slastičarne**
* **Barovi** razvrstani u sljedeće potkategorije;
* Coffee bars
* Cocktail/ beach bar
* Special Bars
* Night Bars
* **Eko**
* **Autohtone suvenirnice s ponudom etno/gastro**
* **& More** - Ostale kategorije, za one koji se ne pronalaze u nekoj od gore navedenih.

**Uvjeti za prijavu** kandidata su bili:

1. Subjekt mora imati uredno poslovanje i biti registriran za sve oblike djelatnosti kojima se bavi u kategoriji u kojoj se natječe;
2. Mora poslovati najmanje jednu godinu prethodno prijavi na predmetni natječaj;
3. Subjekt mora zadovoljavati minimalne tehničke uvjete za sve oblike djelatnosti kojima se bavi u kategoriji u kojoj se natječe.

**Natječaj je bio otvoren od 9. kolovoza do 23. kolovoza 2022. godine.**

Prijavitelji su morali popuniti prijavni obrazac koji sadrži osnovne podatke poslovnog subjekta, kratak opis djelatnosti i argumente temeljem kojih se kandidira za uvrštenje na listu „THE BEST OF POREČ RIVIERA“. Obrazac za prijavu na natječaj bio je objavljen na web stranicama Turističkih zajednica klastera Poreč Riviera ([www.myporec.com](http://www.myporec.com), [www.tar-vabriga.com](http://www.tar-vabriga.com), [www.funtana.com](http://www.funtana.com), [www.kastelir-labinci.com](http://www.kastelir-labinci.com), [www.tz-vizinada.hr](http://www.tz-vizinada.hr)). Informacija o pozivu bila je objavljena putem dnevnog lista Glas Istre, te putem lokalnih radio postaja.

Provjerom na terenu, izravnim razgovorima i snimkom stanja prikupljene su osnovne informacije i podaci o poslovanju, kao i kvalitativni pokazatelji (vrsta, sadržaji ponude i ostali značajni parametri). Pravilnikom za ocjenjivanje i izbor kandidata za uvrštenje na listu ''THE BEST OF POREČ RIVIERA'' određeni su kriteriji i mjerila za prijavu, izbor i uvrštenje na listu ''THE BEST OF POREČ RIVIERA''. Ocjenjivanje je provelo stručni žiri koji će se sastojao od 5 člana imenovanih od strane Turističkih zajednica klastera Poreč Riviera.

Nakon provedbe ocjenjivanja pripremljena je brošura ''THE BEST OF POREČ RIVIERA'' koja će se dijeliti u informativnim centrima turističkih zajednica, turističkim agencijama i recepcijama hotela. Brošura je tiskana u 5.000 primjeraka.

Putem Javnog natječaja za dodjelu sredstava za projekte udruženih turističkih zajednica u 2022. godini iz Fonda za udružene turističke zajednice za realizaciju ovog projekta turističkim zajednicama klastera Poreč Riviera je dodijeljeno 100.000 kuna bespovratnih sredstava.

\*\*\*

U Poreču, 7. ožujka 2023.

KOORDINATOR KLASTERA POREČ RIVIERA

 *Turistička zajednica grada Poreča*